Diari Oficial de la Generalitat Valenciana


Sumari del DOGV 6875, del 03-10-2012 (2012/9053)

RESOLUCIÓ de 28 de setembre de 2012, del conseller de Governació, per la qual es constituïx el Comité d'Experts per a l'anàlisi dels grans incendis forestals produïts l'any 2012 a la Comunitat Valenciana.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6875

Data del DOGV
:   03-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9053


Data del document
:   28-09-2012

Organisme emissor
:   Conselleria de Governació

Tipus de document
:   Resolució

Descriptors 

:   * Conselleria de Governació

RESOLUCIÓ de 28 de setembre de 2012, del conseller de Governació, per la qual es constituïx el Comité d'Experts per a l'anàlisi dels grans incendis forestals produïts l'any 2012 a la Comunitat Valenciana. [2012/9053]  
PREÀMBUL  
  
Al llarg de l'any 2012, la Comunitat Valenciana ha patit unes de les condicions meteorològiques més adverses des del punt de vista del risc d'incendi forestal dels últims anys. El llarg període de sequera, juntament amb una situació continuada d'altes temperatures i situacions puntuals de baixa humitat relativa i forts vents, han sigut el pitjor escenari per al desenrotllament de grans incendis forestals, tots produïts per causes no naturals, les conseqüències més greus dels quals han sigut la mort de tres professionals que treballaven directament en les tasques d'extinció, però que també han tingut importants conseqüències ambientals en pèrdues de béns materials i en nombre de persones afectades, únicament superades per la situació de l'any 1994. Tot això ha ocasionat, per la seua gravetat, un gran impacte en tota la societat valenciana. En eixe sentit, amb caràcter immediat i per mitjà del Decret 112/2012, de 6 de juliol, del Consell, sobre ajudes i mesures per a pal·liar els danys produïts pels incendis iniciats als termes municipals de Cortes de Pallás i Andilla els dies 28 i 29 de juny de 2012, es van posar en marxa mecanismes adequats per a pal·liar els danys produïts.   
  
Però també és oportú realitzar una anàlisi exhaustiva objectiva i rigorosa de tot el que ha ocorregut, des de l'àmbit acadèmic, professional i científic, les conclusions de la qual poden servir per a establir noves propostes de millora de la prevenció i l'extinció dels incendis forestals.  
En virtut de tot això, i d'acord amb el Decret 5/2011, de 21 de juny, del president de la Generalitat, que determina la Conselleria de Governació com a departament del Consell i li assigna competències en prevenció i extinció d'incendis forestals, i el Decret 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Governació, i amb la finalitat de disposar d'un comité d'experts de caràcter tècnic que puga realitzar propostes de millora per a la prevenció i l'extinció d'incendis forestals a la Comunitat Valenciana, resolc:  
  
  
Article 1. Creació, naturalesa i finalitat   
1. Es constituïx el Comité d'Experts per a l'anàlisi dels grans incendis forestals produïts l'any 2012 a la Comunitat Valenciana, com a òrgan de naturalesa col·legiada de caràcter temporal adscrit a la Conselleria de Governació.  
2. El Comité té com a finalitat analitzar, estudiar i investigar les causes, el comportament del foc i la resposta davant dels grans incendis forestals produïts l'any 2012 a la Comunitat Valenciana, entesos com a tals tots aquells amb una superfície afectada que supera les 500 hectàrees, així com realitzar propostes de millora per a la prevenció i l'extinció d'incendis forestals a la Comunitat Valenciana.  
  
  
Article 2. Composició del comité   
1. El Comité estarà compost per deu representants de les administracions públiques, universitats, col·legis professionals, centres d'investigació i col·lectius de professionals de l'extinció d'incendis forestals de la Comunitat Valenciana.  
2. En este sentit, el Comité estarà integrat pels experts següents:   
  
a) Jorge Suárez Torres, cap de la Secció de Prevenció d'Incendis Forestals de la Conselleria de Governació.  
b) Álvaro Escrig del Valle, professor de la Universitat Politècnica de València.  
c) Vicente Baeza Cardona, inspector en cap del Consorci Provincial de Bombers d'Alacant.  
d) Raúl Quílez Moraga, tècnic forestal del Consorci Provincial de Bombers de València.  
e) Fernando Kindelán Recarte, tècnic forestal del Consorci Provincial de Bombers de Castelló.  
f) Fernando Pradells Monzó, degà del Col·legi d'Enginyers Forestals a la Comunitat Valenciana.  
g) José Antonio Rueda Guijarro, degà del Col·legi d'Enginyers Tècnics Forestals a la Comunitat Valenciana.  
h) José Antonio Alloza, investigador en incendis forestals de la Fundació CEAM (Centre d'Estudis Ambientals del Mediterrani).  
  
i) Marcos López Arrazola, tècnic de BRIF (Brigada de Reforç d'Incendis Forestals) i tècnic d'EPRIF (Equips de Prevenció Integral d'Incendis Forestals).  
j) José Luis García Martín, pilot de coordinació de mitjans aeris.  
  
  
Article 3. Presidència i Secretaria   
1. Ocuparà la Presidència del Comité la directora general de Prevenció, Extinció d'Incendis i Emergències, a qui correspon:  
a) Exercir la representació legal del Comité.  
b) Convocar les reunions del Comité i fixar-ne l'orde del dia.  
c) Presidir, dirigir i moderar les reunions del Comité.  
2. La Secretaria del Comité serà exercida de manera indistinta pel subdirector general d'Emergències i Planificació o el cap del Servici de Prevenció i Extinció, amb veu i sense vot.  
  
Article 4. Funcionament  
1. El Comité tindrà caràcter temporal, i el seu únic objectiu és realitzar, des de l'àmbit acadèmic, professional i científic, una anàlisi exhaustiva, objectiva i rigorosa del que ha ocorregut en els incendis forestals produïts a la nostra Comunitat, les conclusions de la qual puguen servir per a establir noves propostes de millora de la prevenció i l'extinció dels incendis forestals.   
2. El Comité ha d'estar constituït en un termini màxim de dos mesos des de l'endemà de la publicació en el Diari Oficial de la Comunitat Valenciana d'esta resolució, i ha d'emetre un informe de conclusions en un termini màxim de sis mesos des de la seua constitució, moment en què el Comité quedarà dissolt.   
3. Els acords que siguen necessaris durant el procés de redacció de l'informe es prendran per majoria dels seus membres, i el vot de la Presidència dirimirà els empats.  
4. De cada sessió s'estendrà una acta, en què es farà constar les persones assistents, un resum de les deliberacions i qualsevol altre aspecte que els membres sol·liciten expressament.   
  
Article 5. Publicació   
Esta resolució de constitució del Comité d'Experts per a l'anàlisi dels grans incendis forestals produïts l'any 2012 a la Comunitat Valenciana tindrà efecte a partir de l'endemà de la publicació en el Diari Oficial de la Comunitat Valenciana.  
  
València, 28 de setembre de 2012.- El conseller: Serafín Castellano Gómez.